Kisah Nah…Supku Tabalik
Sebagai Katua RT, maka si Palui rancak banar diundang warganya. Malam ini Palui disaruwani ka rumah Pak Haji Butahir, sidin batasmiah cucu sidin nang hanyar lahir.
Muyak…saruan ini…. saruan itu…, ujar bini Palui bamamai. Lapah aku mambukai, manjaga lawang. Balum tantu ada ulih-ulih barakatnya.
Jangan manggarunum badahulu, umanya-ai. Mudahan kaina ada haja ulih-ulih barakat dibari sidin, ujar Palui lalu turun manuju ka rumah H Butahir nang baaruhan.
Labih dua jam bini Palui manunggu parak lawang, balisah banar inya, rancak banar manguap manahan mangantuk, kada jua lakinya datang. Banar-banar inya muyak sahingga inya taguring di kursi.
Kada tahu pukul barapa Palui datang mangatuk lawang matan luar. Nang bini singhaja pura-pura guring, handak mamuaskan hati sarik, kada mambukai lawang.
Tuk, tuk…tuk, tuk.. lawang digidur ulih Palui, tapi hinip kadada sahutan.
Rupanya aku ini tagarak urang bangun, ujar Palui dalam hati. Ini akal pilanduk akan kubalas wan akal kancil, ujar Palui manggarunum.
Tuk, tuk,….ui umanya, bukai pang lawang, tatap sunyi sanyap.
U…umanya….naah, astaga… tabalik….tabalik supku…tabalik gangan supku! ujar Palui mangaluh matan luar.
Mandangar gangan sup tabalik, hancap bininya mambukai lawang.
Astagaa…. nah…tatumpah ka lantai, umanya-ai, ujar Palui lalu manjumput bangkusan baisi 6 buting pais pisang wan wadai tarang bulan, manjulung ka tangan bininya.
Mana gangan supnya? takun nang bini babisik.
Kadada barakat gangan sup, ini haja nah tarang bulan wan pais pisang, ujar Palui sambil mangancing lawang, takarinyum.
U…u… jadi, tarang bulan wan pais ini hajakah makanannya sidin batasmiah? takun bini Palui.
Sabujurnya umanya-ai, gangan asam kapala baung, masak habang wan paisan patin, tapi aku supan minta barakat, makanan habis ludas kaya dijilat naga, ujar Palui ba-alasan.
Lalu matan mana wadai tarang bulan wan pais ini? takun bininya.
Supaya bulik kada tangan kusung, aku singgah di warung acil Inur di mukanya ada panjual wadai tarang bulan. Aku nukar gasan pangganti gangan sup nang tabalik tadi.
Bah…talanjur purun abahnya, upah bajaga lawang, cuma pais wan tarang bulan, ujar bininya manggarunum sambil manguyak pais.
Syukuri haja umanya-ai, ini ngarannya rajaki tangah malam. Tinggali anak kita, gasan isuk ba-isukan. Hem…..manis paisnya! ujar nang bini lihum kanyamanan.
Tapi….manis ikam pang, dari paisnya, ujar Palui lalu bajalan nuju ka dapur.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn